原蝗
作者：王令
朝代：宋

paragraphs: 蝗生於野誰所爲，秋一母死遺百兒。
埋藏地下不腐爛，疑有鬼黨相收持。
寒禽冬饑啄地食，拾掇穀種無餘遺。
吻惟掠卵不加破，意似留與人爲饑。
去年冬温臘雪少，土脉不凍無冰凘。
春氣蒸炊出地面，戢戢密若在釡糜。
老農頑愚不識事，小不撲滅大莫追。
遂令相聚成氣勢，來若大水無垠涯。
蓬蒿滿眼幸無用，爾縱嚼盡誰爾譏。
而何存留不咀嚼，反向禾黍加傷夷。
鴟鴉啄啣各取飽，充實腸腹如撐支。
兒童跳躍仰面笑，却愛甚密嫌疏稀。
吾思萬物造作始，一一盡可天理推。
四其行蹄翼不假，上既載角齒乃虧。
夫何此獨出羣類，既使躍跳仍令飛。
麒麟千載或一見，仁足不忍踏草萎。
鳳凰偶出即爲瑞，亦曰竹食梧桐棲。
彼何甚少此何衆，况又口腹害不訾。
遂令思慮不可及，萬目仰面號天私。
天公被誣莫自辨，慘慘白日陰無輝。
而余昏狂不自度，欲盡物理窮毫絲。
要袪衆惑運獨見，中夜力爲窮研思。
如知在人不在天，譬之蚤虱生裳衣。
捫搜剔撥要歸盡，是豈人者尚好之。
然而身尚不絕種，豈復垢舊招致斯。
魚朽生蟲肉腐蠧，理有常爾無何疑。
誰爲憂國太息者，應喜我有原蝗詩。